“หุ้นเอเชีย” เปิดลบตามดาวโจนส์ หวั่น “เฟด” ขึ้นดอกเบี้ย หลังเงินเฟ้อพุ่ง
“ตลาดหุ้นเอเชีย” เปิดลบตามดาวโจนส์ หวั่นเฟดเดินหน้าขึ้นอัตราดอกเบี้ย หลังสหรัฐเปิดเผยตัวเลขเงินเฟ้อที่พุ่งขึ้นเกินคาด และตลาดแรงงานที่แข็งแกร่ง ซึ่งจะเป็นปัจจัยหนุนการปรับขึ้นอัตราดอกเบี้ยของเฟด และไม่ปฏิเสธที่จะสนับสนุนการขึ้นดอกเบี้ย 0.50% ในประชุมเดือน มี.ค.
“ตลาดหุ้นเอเชีย” เปิดลบตามดาวโจนส์ หวั่นเฟดเดินหน้าขึ้นอัตราดอกเบี้ย หลังสหรัฐเปิดเผยตัวเลขเงินเฟ้อที่พุ่งขึ้นเกินคาด และตลาดแรงงานที่แข็งแกร่ง ซึ่งจะเป็นปัจจัยหนุนการปรับขึ้นอัตราดอกเบี้ยของเฟด และไม่ปฏิเสธที่จะสนับสนุนการขึ้นดอกเบี้ย 0.50% ในประชุมเดือน มี.ค.
17 ก.พ. 2566

ผู้สื่อข่าวรายงานว่า ตลาดหุ้นเอเชียเปิดลบในวันนี้ ขณะที่นักลงทุนประเมินข้อมูลเศรษฐกิจสหรัฐและความคิดเห็นเรื่องนโยบายการเงินที่เป็นไปแบบเชิงรุกของเจ้าหน้าที่ธนาคารกลางสหรัฐ (เฟด)
ทั้งนี้ ดัชนีนิกเกอิเปิดภาคเช้าที่ระดับ 27,484.60 จุด ลดลง 211.84 จุด หรือ -0.76%, ดัชนีฮั่งเส็งเปิดภาคเช้าที่ระดับ 20,958.63 จุด ลดลง 29.04 จุด หรือ -0.14% และดัชนีเซี่ยงไฮ้คอมโพสิตเปิดภาคเช้าที่ระดับ 3,244.73 จุด ลดลง 4.30 จุด หรือ -0.13%
โดยเมื่อวานนี้ดัชนีเฉลี่ยอุตสาหกรรมดาวโจนส์ ปรับตัวลง  431.20 จุด หรือ 1.26% ปิดที่ 33,696.85 จุด หลังนายเจมส์ บูลลาร์ด ประธานเฟดสาขาเซนต์หลุยส์ระบุเมื่อวานนี้ (16 ก.พ.66) ว่า เขาสนับสนุนให้เฟดขึ้นดอกเบี้ย 0.50% ในการประชุมประจำวันที่ 31 ม.ค.66 และ 1 ก.พ.66 และเขาไม่ปฏิเสธที่จะสนับสนุนการขึ้นดอกเบี้ย 0.50% ในการประชุมเดือน มี.ค.
โดยกระทรวงแรงงานสหรัฐเปิดเผยว่า ดัชนีราคาผู้ผลิต (PPI) ซึ่งเป็นมาตรวัดเงินเฟ้อจากการใช้จ่ายของผู้ผลิต เพิ่มขึ้น 6.0% ในเดือนม.ค. เมื่อเทียบรายปี สูงกว่าที่นักวิเคราะห์คาดการณ์ที่ระดับ 5.4% ส่วนดัชนี PPI พื้นฐานซึ่งไม่นับรวมหมวดอาหารและพลังงาน เพิ่มขึ้น 4.5% ในเดือนม.ค. เมื่อเทียบรายปี
นอกจากนี้ กระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกลดลง 1,000 ราย สู่ระดับ 194,000 รายในสัปดาห์ที่แล้ว ต่ำกว่าที่นักวิเคราะห์คาดการณ์ที่ระดับ 200,000 ราย โดยตัวเลขผู้ยื่นขอสวัสดิการว่างงานอยู่ต่ำกว่าระดับ 215,000 ราย ซึ่งเป็นค่าเฉลี่ยต่อสัปดาห์ในช่วงก่อนเกิดการแพร่ระบาดของโควิด-19 ในสหรัฐ
นายฟิลิป โลว์ ผู้ว่าการธนาคารกลางออสเตรเลียเตือนเรื่องความเสี่ยงเงินเฟ้อและส่งสัญญาณเรื่องการปรับขึ้นดอกเบี้ยเพิ่มเติมในอนาคต
ส่วนไทยมีกำหนดเปิดเผยตัวเลขผลิตภัณฑ์มวลรวมภายในประเทศ (GDP) สำหรับไตรมาส 4/2565 ในวันนี้ (17 ก.พ.66)